Foreningsåret 2018/2019 har, i lighed med tidligere år, været et succesår for Solrød Svømmeklub. Og hvad kan man så måle succes på, når man er en forening som vores?

Ja, vi nåede igen over 1.000 medlemmer, hvilket gør os til en af Solrøds største idrætsklubber.

Vi opnåede deltagelse i alle mesterskaber med konkurrenceafdelingen, både regionale og landsdækkende. Og vandt medaljer og fik finalepladser. Og vi er en ”lille” klub i den sammenhæng.

Vi holdt, igen, Sommersjov med mere end 60 deltagende børn, og en trænerstab som gjorde det til en oplevelse for alle deltagerne. Og vi fik ros af personalet i både S-toget og Tivoli for at have godt styr på både ungerne, planlægning og afholdelse.

Vores trænere ydede en kæmpe indsats, både i almen og konkurrenceafdelingen, for at de mange medlemmer har følt at de fik ”valuta for pengene” i SSK. Vi fik suppleret trænerstaben med både nye trænere og hjælpetrænere, således, at vi også i den igangværende sæson kan sikre kompetent undervisning til vores medlemmer. Og dermed sikre at medlemmerne kommer tilbage til næste sæson.

Og vores regnskab endte med et overskud, på trods af et budgetteret underskud.

Endelig har vi afholdt stævnet SunSwim 2019, hvilket på trods af udfordringer med el-tid, også må siges at have været en succes, da en af de største deltagende klubber, Hovedstadens Svømmeklub, allerede i sommerferien meldte deres ankomst igen til næste år. Og det endda uden at kende datoen.

Bestyrelsesarbejdet var i efteråret præget af lidt intern uro mellem bestyrelsen og K-udvalget. Det fik vi arbejdet med hen over vinteren, og det er den fælles opfattelse, at vi har fundet vores ben at stå på, med afholdelsen af vores fælles arbejdsdag i starten af 2019. K-udvalget får fremadrettet ansvaret for at holde det, af bestyrelsen, udstukne budget for konkurrenceafdelingen, både hvad angår indtægter og udgifter og lønrammerne. Og så blander bestyrelsen sig kun i mindre omfang i, hvor træningslejre går hen, og hvilke stævner, arrangementer og andet godt, K-udvalget vælger at afholde og deltage i. Bare vi har styr på at det ikke løber løbsk økonomisk. Og bestyrelsen er fortsat repræsenteret i K-Udvalget.

Michael Munch og Marianne Petersen har valgt at stoppe som bestyrelsesmedlemmer i SSK, og jeg skal på vores alles vegne sige dem stor tak for den indsats, de hver især har leveret igennem årene.